ธปท.เผยค่าเงินผันผวนถึง5%
ธปท.เผยค่าเงินบาทผันผวนสูงขึ้นแตะระดับ 5% หลังเงินทุนจากต่างประเทศไหลเข้าไทยต่อเนื่อง
25 ก.ค. 2554

ธปท.เผยค่าเงินบาทผันผวนสูงขึ้นแตะระดับ 5% หลังเงินทุนจากต่างประเทศไหลเข้าไทยต่อเนื่อง
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า ค่าเงินบาทในขณะนี้มีความผันผวนมากขึ้น ปรับแข็งค่าขึ้น เพราะเงินทุนจากต่างประเทศยังไหลเข้าไทยอย่างต่อเนื่อง โดยเข้ามามากในตลาดพันธบัตร ทั้งระยะสั้นและระยะยาวกระจายกันไป รวมถึงตลาดหุ้นด้วย ซึ่งสถานการณ์น่าจะเป็นเช่นนี้ไปเรื่อยๆ เพราะยังไม่มีความชัดเจนในการปัญหาเศรษฐกิจในสหรัฐฯและยุโรปที่ยังต้องติดตามต่อไป
"สัดส่วนความผันผวนของค่าเงินบาทตอนนี้สูงขึ้นอยู่ที่ประมาณ 5% กว่าๆ จากเดิมอยู่ที่ประมาณ 3-4% แต่ค่าความผันวนที่สูงขึ้นเป็นเรื่องปกติ เพราะต่อไปเงินจะทุนไหลเข้าออกเร็ว ค่าเงินบาทมีความผันผวนสูง จะกลายเป็นความปกติใหม่ ที่เราต้องเผชิญ"นางผ่องเพ็ญกล่าว
นางผ่องเพ็ญ กล่าวว่า ธปท.ต้องจับตาดูเงินทุนเคลื่อนย้ายใกล้ชิดมากขึ้น แต่จากข้อมูลการติดตามที่รับรู้สถานการณ์ได้รวดเร็วขึ้นจะทำให้ดูแลได้ โดยไม่จำเป็นต้องเปลี่ยนนโยบายในการเข้าดูแลเพิ่มเติม อย่างไรก็ตามจากสถานการณ์เหล่านี้เชื่อว่าผู้ประกอบการไทยจะสามารถบริหารจัดการรับมือภาวะความผันผวนได้โดยไม่กระทบมากนัก
ด้านนักค้าเงิน ธนาคารกรุงเทพ กล่าวว่า ค่าเงินบาทขณะนี้เคลื่อนไหวอยู่ที่ระดับ 29.78 – 29.81 บาทต่อเหรียญสหรัฐ ไม่เปลี่ยนแปลงมากนักจากช่วงเช้าที่เปิดตลาดที่ระดับ 29.78 -29.80 บาทต่อเหรียญสหรัฐ แต่เงินบาทยังมีแนวโน้มแข็งค่าขึ้นอย่างต่อเนื่อง